KIRJALLINEN KYSYMYS E-2206/99

esittäjä(t): Antonio Tajani (PPE-DE) komissiolle

(29. marraskuuta 1999)

Aihe: Synteettisten huumeiden vastainen taistelu: yhteisön aloitteet ja Euroopan parlamentin päätöslauselman soveltaminen

Synteettisten huumeiden kauppa ja käyttö herättävät jälleen huolta Italiassa. Kyseisiä huumeita on viime aikoina ilmestynyt runsaasti markkinoille, joiden asiakkaita ovat erityisesti nuoret. Joka vuosi takavarikoidaan 180 000 ecstasy-pilleriä, mikä vastaa kuitenkin vain viittä prosenttia kokonaiskulutuksesta. Euroopan parlamentti kiinnitti vuonna 1998 huomion synteettisten huumeiden kaupan ja käytön ongelmaan (päätöslauselma uusien synteettisten huumeiden valvonnasta EYVL C 167, 1.6.1998). Parlamentti vaati sekä jäsenvaltioita että komissiota keräämään tietoja näistä huumeista, erityisesti niiden vaikutuksista ja sivuvaikutuksista sekä niiden pidemmällä aikavälillä aiheuttamista mahdollisista vaurioista, samoin kuin edistämään niiden tutkimusta.

Amsterdamin sopimuksen 129 artiklan mukaan yhteisö täydentää huumausaineiden aiheuttamien terveyshaittojen vähentämiseen tähtäävää jäsenvaltioiden toimintaa, johon kuuluu tiedotus- ja ehkäisemistoimia.

Mitä komissio aikoo tehdä rajoittaakseen voimakkaasti synteettisten huumeiden tuotantoa ja kulutusta ja estääkseen sen?

Onko komissio varmistanut, että kansainväliset määräykset synteettisten huumeiden valvonnasta ovat tulleet voimaan kaikissa jäsenvaltioissa?

Millä tavoin komissio on aikonut tiedottaa EU-kansalaisille ja etenkin nuorille synteettisten huumeiden aiheuttamista, usein peruuttamattomista vaurioista?

David Byrnen komission puolesta antama vastaus

(17. joulukuuta 1999)

Myös komissio on huolissaan arvoisan parlamentin jäsenen esiin tuomasta synteettisiä huumeita koskevasta kasvavasta ongelmasta. Melko tuoreessa komission tiedonannossa, joka on annettu 26. toukokuuta 1999 huumausaineiden torjuntaa koskevasta Euroopan unionin toimintasuunnitelmasta (20002004)(1), kiinnitetään erityistä huomiota synteettisten huumeiden käytön ja tuotannon kasvuun.

Tiedonannossa osoitetaan, että ongelmaa voidaan lieventää lainsäädännöllä, tuotantoon ja myyntiin kohdistuvilla toimilla, joihin sisältyy viranomaisten ja kemianteollisuuden välisen yhteistyön parantaminen etenkin esiaineiden alalla, kansainvälisellä yhteistyöllä sekä valistuksen ja muun ennaltaehkäisyn avulla kysynnän vähentämiseen pyrkivillä toimilla.

Neuvosto oli huolissaan siitä, että synteettisiä huumeita koskevat lainsäädännölliset erot jäsenvaltioissa johtavat oikeudelliseen tyhjiöön sekä yhteistyö- ja valvontaongelmiin, ja hyväksyi 16. kesäkuuta 1997 yhteisen toiminnan 97/396/YOS(2) uusia synteettisiä huumausaineita koskevasta tiedonvaihdosta, riskien arvioinnista ja valvonnasta. Yhteisellä toiminnalla luodaan varhaisvaroitusjärjestelmä, jolla tunnistetaan ja vaihdetaan tietoja uusista synteettisistä huumeista heti, kun ne ilmestyvät Euroopan markkinoille. Järjestelmän koordinoinnista vastaavat Euroopan huumausaineiden ja niiden väärinkäytön seurantakeskus (EMCDDA) ja Europol. Järjestelmän ensisijaisena tarkoituksena on valvoa uusien synteettisten huumeiden käyttöä ja tuotantoa, mutta se on myös asianmukainen ja ajantasainen väline erityisesti nuorille suunnattujen ehkäisystrategioiden ja -toimien nopeaa käyttöönottoa varten. Tähän mennessä riskinarviointi on tehty kahdesta synteettisestä huumeesta (MBDB ja 4-MTA).

Neuvosto hyväksyi 13. syyskuuta 1999 yksimielisesti päätöksen(3) 4-MTA:n määrittelemisestä huumausaineeksi, joka on saatettava valvontatoimenpiteiden piiriin kaikissa jäsenvaltioissa. Päätöksessä todetaan, että jäsenvaltioiden on toteutettava tarvittavat toimenpiteet kansallisen lainsäädäntönsä mukaisesti.

Lisäksi kaikki jäsenvaltiot ovat ratifioineet kolme asiaan liittyvää Yhdistyneiden kansakuntien YK:n yleissopimusta ja raportoivat vuosittain YK:lle niiden täytäntöönpanosta. Komissio ei ole saanut tietoja, joiden mukaan näitä yleissopimuksia ei olisi noudatettu.

Ehkäisytoimenpiteinä komissio on käynnistänyt kolme eurooppalaista huumausaineiden torjunnan teemaviikkoa ja osallistunut niiden rahoitukseen. Niissä kaikissa on annettu erittäin realistista tietoa huumausaineiden käytön riskeistä ja sen aiheuttamista vaurioista. Vuosina 1994 ja 1998 teemaviikoissa keskityttiin erityisesti uusiin synteettisiin huumeisiin ja nuorisoon.

Lisäksi on perustettu useita kansainvälisiä laajoja huumeiden käytön ehkäisyverkkoja, jotka saavat taloudellista tukea komissiolta. Monet näistä verkoista tuottavat ja levittävät tietoa esitteiden, lehtisten ja Internetin kautta.

Huumausaineiden väärinkäytön ehkäisemistä koskevassa yhteisön toimintaohjelmassa (19962000) painopistealueita ovat olleet ja ovat edelleen uudet käyttösuuntaukset, eri tuotteiden käyttäminen yhdessä huumausaineina (moniriippuvuus) sekä nuoriso; ne mainitaan myös vuosittaisessa työohjelmassa. Komissio on rahoittanut useita hankkeita, joilla pyritään kehittämään menetelmiä ja käytäntöjä, jotta voitaisiin hallita ecstasyn, amfetamiinin ja muiden synteettisten huumeiden käyttöä.

Uudessa Euroopan unionin huumausaineita koskevassa strategiassa vuosiksi 20002004, jonka neuvosto hyväksyi 6. joulukuuta 1999, korostetaan, että uusiin synteettisiin huumausaineisiin liittyvä tilanne vaatii jatkuvaa huomiota.

(1) KOM(1999) 239 lopullinen.

(2) EYVL L 167, 25.6.1997.

(3) KOM(1999) 307 lopullinen.